Document ID: 32008R0127

KOMMISSIONENS FORORDNING (EF) Nr. 127/2008
af 13. februar 2008
om registrering af en betegnelse i registret over beskyttede oprindelsesbetegnelser og beskyttede geografiske betegnelser (Oscypek (BOB))
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (1), særlig artikel 7, stk. 5, andet afsnit, og
ud fra følgende betragtninger:
(1)
Polens anmodning om registrering af betegnelsen »Oscypek« blev i medfør af artikel 6, stk. 2, og i henhold til artikel 17, stk. 2, i forordning (EF) nr. 510/2006 offentliggjort i Den Europæiske Unions Tidende (2).
(2)
Slovakiet har i henhold til artikel 7, stk. 1, i forordning (EF) nr. 510/2006 gjort indsigelse mod registreringen med henvisning til de indsigelsesgrunde, der er omhandlet i artikel 7, stk. 3, litra a), b) og c), i nævnte forordning. Slovakiet har i sin indsigelse navnlig anført, at registreringen af betegnelsen »Oscypek« vil skade betegnelsen »Slovenský oštiepok«, som Slovakiet har ansøgt Kommissionen om at få registreret som beskyttet geografisk betegnelse (3).
(3)
Ved brev af 30. maj 2007 opfordrede Kommissionen de to berørte medlemsstater til at indlede passende konsultationer.
(4)
Polen og Slovakiet har forhandlet sig frem til en aftale, som de meddelte Kommissionen ved brev indgået den 28. juni 2007.
(5)
I henhold til denne aftale anerkender Polen og Slovakiet, at betegnelserne »Oscypek« og »Slovenský oštiepok« trods en fælles historisk oprindelse og fælles tradition dækker over oste, der nu fremstilles efter meget forskellige metoder. Ifølge Polen og Slovakiet betyder de væsentlige forskelle på de to oste, for så vidt angår de anvendte råmaterialer, fremstillingsmetoden og de fysiske, kemiske og organoleptiske egenskaber, at der ikke vil opstå forvirring blandt forbrugerne. Polen og Slovakiet er enige om, at betegnelserne »Oscypek« og »Slovenský oštiepok« begge er retmæssige betegnelser, idet Polen desuden understreger, at registrering af betegnelsen »Oscypek« som oprindelsesbetegnelse ikke vil være til hinder for de slovakiske producenters ret til at anvende betegnelsen »oštiepok« alene eller ledsaget af andre udtryk.
(6)
Aftalen mellem de to berørte parter kræver ingen ændring af de oplysninger, der er offentliggjort i henhold til artikel 6, stk. 2, i forordning (EF) nr. 510/2006. Betegnelsen »Oscypek« bør derfor straks registreres i overensstemmelse med artikel 7, stk. 4, i nævnte forordning -
UDSTEDT FØLGENDE FORORDNING:
Artikel 1
Betegnelsen i bilaget til denne forordning registreres hermed.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. februar 2008.

Labels: 3
18
17
6